Številka: 4301-9/2024

Ljubljana, 24. 6. 2024

GENERALNI SEKRETARIAT VLADE REPUBLIKE SLOVENIJE

Gp.gs@gov.si

**ZADEVA: Predlog odgovora Vlade Republike Slovenije na pobudo Računskega sodišča za izvedbo skupnega javnega naročila oziroma za vključitev nakupa spletnih pravnih vsebin med predmete skupnega javnega naročanja s predlogi sklepov – predlog za obravnavo**

**1. Predlog sklepov vlade:**

Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na ... seji dne ….. sprejela naslednji sklep:

1. Vlada Republike Slovenije je sprejela odgovor na pobudo Računskega sodišča za izvedbo skupnega javnega naročila oziroma za vključitev nakupa spletnih pravnih vsebin med predmete skupnega javnega naročanja ter ga pošlje Računskemu sodišču.
2. Organi državne uprave v skladu s sklepom vlade št. 38200-5/2014/5 z dne 19. 3. 2014 pred izvedbo katerega koli javnega naročila za izvajanje storitev uporabe pravno-informacijskih sistemov, ki so sorodni Pravnemu-informacijskemu sistemu Republike Slovenije, opravijo predhodno poizvedbo o dejanskih potrebah naročnika po uporabi specializiranih storitev sorodnih informacijskih sistemov.
3. Vlada Republike Slovenije nalaga Službi Vlade Republike Slovenije za zakonodajo, da v dogovoru z zainteresiranimi subjekti javnega in zasebnega sektorja izvaja redne predstavitve Pravno-informacijskega sistema Republike Slovenije.
4. Ocenjena vrednost rednega vzdrževanja in nadgrajevanja Pravno-informacijskega sistema Republike Slovenije znaša 282.952,00 evrov na leto in se zagotovi iz proračunskih sredstev.

Barbara Kolenko Helbl

generalna sekretarka vlade

PREJMEJO:

– ministrstva in vladne službe

– Računsko sodišče Republike Slovenije

**2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: /**

**3.a Osebe, odgovorne za strokovno pripravo in usklajenost gradiva:**

* Rado Fele, direktor Službe Vlade Republike Slovenije za zakonodajo
* mag. Franc Props, minister za javno upravo
* Sašo Matas, generalni direktor Direktorata za javno naročanje pri Ministrstvu za javno upravo
* dr. Anamarija Patricija Masten, vodja sektorja za evropske zadeve in informatizacijo zakonodajnih postopkov v Službi Vlade Republike Slovenije za zakonodajo

**3.b Zunanji strokovnjaki, ki so sodelovali pri pripravi dela ali celotnega gradiva: /**

**4. Predstavniki vlade, ki bodo sodelovali pri delu državnega zbora: /**

**5. Kratek povzetek gradiva:**

Gradivo vsebuje odgovor vlade na pobudo Računskega sodišča, v kateri so vsebovani trije predlogi, in sicer: a) izvedba skupnega javnega naročila za nakup spletnih pravnih vsebin, b) razmislek o nadgradnji Pravno-informacijskega sistema Republike Slovenije z dodatnimi vsebinami in orodji (npr. s komentarji predpisov) ter c) preučitev možnosti, da se z ustrezno zakonsko ureditvijo kateri od primernih institucij določi pristojnost oz. naloga ter nameni sredstva za izgradnjo tovrstnega portala, ki bi bil neposredno dostopen celotnemu javnemu sektorju.

V skladu z opredelitvijo do vseh treh predlogov so oblikovane tudi posamezne točke sklepa vlade.

**6. Presoja posledic za:**

|  |
| --- |
|  |
| a) | javnofinančna sredstva nad 40.000 EUR v tekočem in naslednjih treh letih | DA |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7. Predstavitev ocene finančnih posledic nad 40.000 EUR:**Ocenjena vrednost rednega vzdrževanja in nadgrajevanja Pravno-informacijskega sistema Republike Slovenije znaša 282.952,00 evrov na leto in se Službi Vlade Republike Slovenije za zakonodajo zagotovijo vsako leto ob pripravi državnega proračuna.

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  | 0 | +282.952,00 | +282.952,00 | +282.952,00 |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| Služba Vlade RS za zakonodajo  |  | PP 9510 (PISRS) | 158.457,00 |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |

 |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* pristojnosti občin,
* delovanje občin,
* financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE
 |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Gradivo je bilo objavljeno na portalu eDemokracija.  | NE |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |

PODPIS PREDLAGATELJA

Rado Fele

direktor

Prilogi:

* Priloga 1: Predlog odgovora vlade na pobudo Računskega sodišča
* Priloga 2: Obrazložitev gradiva in sklepov vlade

**Priloga 1**

**Predlog odgovora Vlade Republike Slovenije na pobudo Računskega sodišča za izvedbo skupnega javnega naročila oziroma za vključitev nakupa spletnih pravnih vsebin med predmete skupnega javnega naročanja**

Vlada Republike Slovenije (v nadaljnjem besedilu: vlada) v zvezi s pobudo Računskega sodišča (v nadaljnjem besedilu: pobuda) uvodoma ugotavlja, da deli skupno izhodišče pobude, tj. da je spletni dostop do pravnih, finančnih, davčnih in drugih vsebin ter strokovnih (pravnih) publikacij, še posebej v današnji digitalni dobi, postal nepogrešljivo orodje pravnikov in drugih strokovnih sodelavcev, zaposlenih v državnih organih in pri drugih pravnih osebah javnega in zasebnega prava. Strinja se tudi, da je za nemoteno delo vseh omenjenih potreben hiter in učinkovit dostop do aktualnih pravnih in drugih relevantnih vsebin.

Prav zato je bila pod okriljem Službe Vlade Republike Slovenije za zakonodajo (v nadaljnjem besedilu: služba za zakonodajo) izvedena prenova spletišča Pravno-informacijski sistem Republike Slovenije (PISRS), ki s tehničnega, vsebinskega in uporabniškega vidika predstavlja povsem nov informacijski sistem. Vlada pozdravlja to, da dodano vrednost PISRS v slovenskem (pravnem) prostoru prepoznavate tudi na Računskem sodišču.

Vlada ugotavlja, da iz pobude Računskega sodišča izhajajo trije konkretni predlogi:

1. sprejetje odločitve, da se za nakup spletnih pravnih vsebin izvede skupno javno naročilo oziroma se nakup spletnih pravnih vsebin vključi med predmete skupnega javnega naročanja;
2. razmislek o nadgradnji PISRS z dodatnimi vsebinami in orodji, po zgledu storitev komercialnih ponudnikov, kot npr. s komentarji predpisov;
3. preučitev možnosti, da se z ustrezno zakonsko ureditvijo kateri od primernih institucij določi pristojnost oz. naloga ter nameni sredstva za izgradnjo tovrstnega portala, ki bi bil neposredno dostopen celotnemu javnemu sektorju.

Na podlagi preučitve zgornjih predlogov, ki sta jo vsak v skladu s svojimi pristojnostmi opravila Ministrstvo za javno upravo in služba za zakonodajo vlada podaja naslednji odgovor.

*K predlogu pod 1. točko*

Ministrstvo za javno upravo je z namenom pridobitve podatkov o obstoječem stanju na področju uporabe storitev oziroma nakupa spletnih pravnih vsebin in posledično o morebitni ugotovitvi, da so potrebe skupne večini državnih organov, pozvalo k posredovanju podatkov na predmetnem področju vsa ministrstva, organe v sestavi ministrstev in vladne službe.

Na poziv Ministrstva za javno upravo se je odzvalo 57 organov. Iz prejetih odzivov izhaja, da vsi ti organi v pretežni meri že uporabljajo prosto dostopne spletne pravne vsebine, v prvi vrsti PISRS, poleg njega pa tudi druge, npr. spletišče Sodna praksa (*sodnapraksa.si*), ki omogoča dostop do spletnih virov sodne prakse. Vendar pa večina organov navaja, da navedene (brezplačne) vsebine ne pokrijejo v celoti njihovih potreb. 47 organov namreč uporablja tudi storitve zunanjih izvajalcev, pri čemer je po njihovih navedbah glavni razlog za to ta, da zunanji izvajalci zagotavljajo še nekatere druge vsebine, ki jih brezplačni sistemi ne, na primer dostop do strokovnih člankov in literature, dostop do vzorcev pravnih in individualnih aktov, zagotavljanje pomoči v obliki strokovnih odgovorov in nasvetov na pravna vprašanja in dileme, možnost brezplačne udeležbe na seminarjih in drugih vrstah izobraževanj, kar vse ocenjujejo kot nujno potrebno za kvalitetno opravljeno delo.

Večina organov se teh dodatnih storitev poslužuje v okviru sistemov, ki jih zagotavljata dva največja ponudnika na slovenskem trgu, nekateri organi pa uporabljajo tudi specializirane sisteme drugih ponudnikov. Dva organa uporabljata še storitve ponudnikov iz tujine, predvsem zaradi potrebe po specializiranih informacijah s področja mednarodnega prava, za bonitetna poročila podjetij in podobno. Praviloma ima pri vsakem organu dostop do plačljivih pravnih vsebin manjše število uporabnikov, v povprečju pa znaša število uporabnikov na organ 24. Povprečno trajanje pogodbe z zunanjimi izvajalci je 17 mesecev, skupna letna vrednost obstoječih pogodb pa znaša 533.687,18 EUR z DDV.

Nadalje iz opravljene analize izhaja, da od dveh največjih ponudnikov (kot ugotavljate tudi na Računskem sodišču, je konkurenca na trgu okrnjena) ni mogoče pričakovati primerljivih ponudb, saj mestoma zagotavljata različne vsebine in storitve, kar je tudi glavno merilo odločanja organov za izbiro enega ali drugega ponudnika, po potrebi pa dodatno še posameznih specializiranih ponudnikov. Ker torej kaže, da pri nakupu tovrstnih vsebin in storitev ne gre za predmet, ki bi se nanašal na enakovrstne potrebe, skupne več ali vsem organom državne uprave, in ker v obstoječem ne dovolj konkurenčnem okolju ne bo možno zagotoviti vsaj dveh primerljivih ponudb, Vlada ocenjuje, da skupno javno naročilo ni smiselno. Poleg tega meni, da ta korak ne bi (nujno) povečal gospodarnosti in učinkovitosti porabe proračunskih sredstev, medtem ko bi zagotovo znatno zmanjšal fleksibilnost organov pri naročanju specializiranih storitev (paketov), ki odražajo potrebe vsakega organa posebej tako z vsebinskega kot količinskega vidika. Prav ta fleksibilnost je namreč tudi sredstvo, ki organom omogoča, da naročajo le tiste storitve in vsebine ter v takšnem obsegu, kot jih dejansko potrebujejo, in s tem prispevajo h gospodarni porabi proračunskih sredstev.

Na podlagi odzivov organov je bilo ugotovljeno, da se organi v veliki meri dejansko poslužujejo javno dostopnih storitev in (pravnih) vsebin, ki jih brezplačno zagotavlja država. Pri tem vlada navaja, da je še vedno v veljavi sklep vlade št. 38200-5/2014/5 z dne 19. 3. 2014, s katerim je vlada že pred desetletjem naložila organom državne uprave in predlagala drugim državnim organom, da pred izvedbo katerega koli javnega naročila za izvajanje storitev uporabe pravno-informacijskih sistemov, ki so sorodni PISRS, opravijo predhodno poizvedbo o dejanskih potrebah naročnika po uporabi specializiranih storitev teh informacijskih sistemov. Omenjeni sklep je bil sprejet ob začetku delovanja prejšnjega PISRS, ki je za takratni čas pomenil izjemen premik v smeri večje in brezplačne dostopnosti pravnih informacij za splošno in zainteresirano javnost.

Iz razpoložljivih podatkov je mogoče sklepati, da je navedeni sklep vlade obrodil sadove, saj je po podatkih Ministrstva za finance strošek državne uprave v letu 2009 (tj. pred začetkom razvoja prejšnjega PISRS) za plačilo storitev takrat vodilni družbi na tem področju, in sicer za namen uporabe njenega pravnega in poslovnega informacijskega sistema, znašal 540.444,39 z DDV na leto. Ob upoštevanju stopnje inflacije od začetka januarja 2010 do konca aprila 2024 (po podatkih Statističnega urada ta znaša 36.6 %), bi ta znesek danes rezultiral v 738.247 EUR z DDV, in to samo za enega zunanjega ponudnika.

Ne glede na navedeno je vlada na podlagi obravnave predloga predmetnega odgovora organe državne uprave ponovno pozvala, drugim državnim organom pa predlagala, naj v čim večji meri izkoristijo brezplačno spletišče PISRS in druge z njim povezane ali samostojne sisteme, na katerih je večina informacij, ki jih organi potrebujejo pri svojem delu, prosto dostopnih, in s tem racionalizirajo svoje povpraševanje tako, da se za odplačno uporabo drugih vsebin in storitev odločijo samo takrat, ko je to res nujno potrebno (tj. ko so te dodatne vsebine in storitve nepogrešljive za opravljanje dela organov, vendar niso prosto dostopne oziroma jih ni mogoče pridobiti na stroškovno učinkovitejši način) in v minimalnem obsegu (tj. samo za tiste uslužbence, ki morajo te storitve in vsebine uporabiti ali se z njimi seznaniti zaradi opravljanje svoje funkcije ali delovnih nalog – po analogiji s t. i. potrebo po seznanitvi).

Vlada bo tudi v prihodnje usmerjala pristojne organe pod njeno ingerenco k rednemu spremljanju stanja na navedenem področju in ob morebitni obrnitvi trenda sprejela ustrezne sklepe.

*K predlogu pod 2. točko*

Glede pobude za razmislek o nadgradnji PISRS z dodatnimi vsebinami in orodji, na primer s komentarji predpisov, vlada pojasnjuje, da četudi je novi PISRS šele nedavno zaživel, ima služba za zakonodajo, ki skrbi za razvoj tega sistema, že v načrtu pomembne nadgradnje sistema.

Dejstvo je, da sprotne nadgradnje informacijskih sistemov (poleg uvajanja umetne inteligence) niso zgolj glavni trend na področju uvajanja novih informacijskih orodij, temveč nujni predpogoj, da v uporabo dane informacijske rešitve kontinuirano dosegajo svoje primarne cilje. Zaradi hitrih in hkrati korenitih tehnoloških sprememb, ki ponujajo vedno bolj dovršene in inovativne funkcionalnosti za uporabnike ter omogočajo lažje povezovanje in dosegljivost najrazličnejših vsebin, pa tudi zaradi visokih pričakovanj uporabnikov, da se bodo informacijske rešitve uspešno in pravočasno prilagajale tehnološkemu napredku, je neobhodno potrebno, da se informacijski sistemi sprotno prilagajajo oziroma nadgrajujejo, še posebej tisti, ki jih uporablja širša populacija, med katere PISRS zagotovo spada.

Uredba o Pravno-informacijskem sistemu Republike Slovenije (Uradni list RS, št. 140/20) v drugem odstavku 5. člena določa, da se lahko na PISRS predstavljajo strokovna literatura ter drugi podatki in dokumenti, ki se navezujejo na predpise in druge akte ter prispevajo k seznanjanju o pravnem redu Republike Slovenije in Evropske unije ter drugih pravnih sistemih. Takšno določbo je imela že prejšnja Uredba o Pravno-informacijskem sistemu Republike Slovenije (Uradni list RS, št. 65/06, 95/11 in 140/20), izdana leta 2006, vendar v praksi ni zaživela. Glavni razlog za nevključitev tovrstnih vsebin v PISRS je še danes njihova avtorskopravna zaščita, saj služba za zakonodajo ne razpolaga z dovoljenjem imetnikov pravic za dajanje teh vsebin na voljo javnosti prek svetovnega spleta, medtem ko vidik nedostopnosti, ki je bil tedaj prav tako pomemben omejevalni dejavnik, v današnjem času izgublja na pomenu, saj je novejša strokovna literatura večinoma že izdana v digitalni obliki, tista, ki je bila izvorno izdana v tiskani obliki, pa se postopno digitalizira. V tem okviru bo zato služba za zakonodajo preučila, ali in na kakšen način bi bilo možno vsebine PISRS povezati s prosto dostopnimi podatkovnimi zbirkami oziroma repozitoriji, v katerih se nahaja strokovna literatura, na primer z Digitalno knjižnico Slovenije (dLib), s katero ima služba za zakonodajo sicer že sklenjen dogovor o povezovanju z namenom pridobivanja besedil predpisov, objavljenih v uradnih listih nekdanje države.

Prav tako vlada podpira prizadevanja službe za zakonodajo, da se v okviru nadgradnje PISRS vzpostavi povezava med predpisi, objavljenimi na PISRS, in vsebinami, objavljenimi na osrednjem mestu državne uprave GOV.SI. Portal GOV.SI namreč ponuja številne (tudi pravne) informacije, ki so strukturirane po temah oziroma področjih regulacije, zato je praviloma vsaka tema na koncu opremljena še s povezavami do relevantne zakonodaje, ki vodijo na PISRS. Ker je torej povezanost med sistemoma v eno smer že vzpostavljena, bi bilo miselno udejanjiti še povratno zanko, da bi uporabniki prišli do vsebin na GOV.SI tudi po drugi poti, torej s posamične zakonodaje, dostopne na PISRS, na konkretno temo, ki je s to zadevno zakonodajo že povezana.

Ob zgoraj navedenem vlada navaja, da je v teku analiza na področju priprave, objave in dostopnosti publikacij[[1]](#footnote-1), ki jih izdajajo oziroma zalagajo organi državne uprave, katere namen je pridobiti celovito sliko o praksi izdajanja oziroma zalaganja publikacij v državni upravi. Ugotavlja se, da je ta praksa trenutno zelo raznolika, in ocenjuje, da bi poenotenje načina priprave, objave in dostopnosti publikacij, na primer po vzoru EU, kjer je Urad za publikacije Evropske unije uradni ponudnik založniških storitev za institucije, organe in agencije EU, prispevalo k povečanju gospodarnosti in učinkovitosti porabe proračunskih sredstev, k zagotavljanju enake kakovosti in cene storitve za vse organe, k večji dosegljivosti publikacij za strokovno in splošno javnost ter navsezadnje k večji prepoznavnosti publikacij in promociji države. Uveljavitev takega koncepta, ki bi med drugim vseboval vzpostavitev enotnega spletnega mesta, na katerem bi bile take publikacije prosto dostopne, ter ustrezno kategorizacijo po temah oziroma ključnih besedah, bi prav tako bistveno olajšala uvedbo dodatnega integracijskega vira, ki bi oplemenitil vsebine PISRS.

Ker je treba pri vsakršni nadgradnji, še posebej pa pri nadgradnjah, ki vključujejo konceptualne in normativne spremembe ter angažiranost različnih akterjev, upoštevati razpoložljivost finančnih, kadrovskih in materialnih virov ter dinamiko uvajanja vseh potrebnih sprememb, vlada težko napove, kdaj bodo zgoraj omenjeni načrti udejanjeni. V vsakem primeru je v interesu vlade, da se PISRS kot edini brezplačni državni pravno-informacijski sistem še naprej razvija in nadgrajuje v skladu z uporabniškimi, tehnološkimi, varnostnimi in drugimi trendi na področju zagotavljanja in uporabe spletnih vsebin. Le s takim pristopom je mogoče zagotoviti, da so informacije o slovenskem pravnem redu ne samo zanesljive in ažurne, temveč tudi obogatene z relevantnimi naveznimi informacijami in dokumenti iz na novo razpoložljivih in priključenih virov, ter da so javnosti na voljo kakovostne storitve za njihovo enostavno iskanje, spremljanje in uporabo.

*K predlogu pod 3. točko*

V zvezi s preučitvijo možnosti, da se z ustrezno zakonsko ureditvijo kateri od primernih institucij določi pristojnost oz. naloga ter nameni sredstva za izgradnjo portala, ki bi bil neposredno dostopen celotnemu javnemu sektorju, vlada pojasnjuje, da ne vidi potrebe po izgradnji novega portala.

Spletišče PISRS je uveljavljen in stabilen državni portal, za katerega v skladu z Zakonom o Uradnem listu Republike Slovenije (Uradni list RS, št. 112/05 – uradno prečiščeno besedilo, 102/07, 109/09, 38/10 – ZUKN, 60/17 – ZPVPJN-B in 3/22 – ZDeb) skrbi služba za zakonodajo, in je že ves čas njegovega obstoja neposredno dostopen celotnemu javnemu sektorju in brez vsakršnih omejitev. Na njegovo vsestransko uporabnost in koristnost ter na izjemno pomembnost zagotavljanja brezplačnih, preglednih in zanesljivih pravnih informacij kaže tudi uporabniška analitika, iz katere izhaja, da spletišče PISRS v povprečju zabeleži 7,8 milijona ogledov na leto in ima 160.000 aktivnih uporabnikov na mesec.

Sklepno torej vlada meni, da je namesto izgradnje novega sistema smiselno in stroškovno učinkovito vlagati v redne posodobitve oziroma nadgradnje obstoječega PISRS in za te namene zagotavljati ustrezno in stabilno financiranje, saj se lahko na ta način cilji, kot so opisani v okviru predloga pod 2. točko, dosežejo bistveno hitreje in enostavneje ter z racionalnejšo porabo proračunskih sredstev.

Priloga 2

**Obrazložitev gradiva in predlogov sklepov**

Gradivo vsebuje predlog odgovora vlade na pobudo Računskega sodišča za izvedbo skupnega javnega naročila oziroma za vključitev nakupa spletnih pravnih vsebin med predmete skupnega javnega naročanja, in sicer v Prilogi 1.

Izhajajoč iz zgoraj navedenega predloga odgovora se vladi predlagajo v sprejetje trije dodatni sklepi.

Prvi med njimi temelji na sklepu vlade št. 38200-5/2014/5 z dne 19. 3. 2014, s katerim je vlada organom državne uprave naložila, drugim državnim organom pa predlagala, naj pred izvedbo katerega koli javnega naročila za izvajanje storitev uporabe pravno-informacijskih sistemov, ki so sorodni Pravnemu-informacijskemu sistemu Republike Slovenije (PISRS), opravijo predhodno poizvedbo o dejanskih potrebah naročnika po uporabi specializiranih storitev sorodnih informacijskih sistemov. Nujno je, da državni organi kontinuirano uresničujejo omenjeni sklep vlade.

Vladi se tudi predlaga, naj službi za zakonodajo naloži, da v dogovoru z zainteresiranimi subjekti javnega in zasebnega sektorja izvaja redne predstavitve PISRS. Predstavitve novega PISRS, še posebej v letu njegove uveljavitve, pripomorejo k večji prepoznavnosti sistema in njegovih funkcionalnosti, zlasti tistih, ki so v primerjavi s prejšnjim spletiščem povsem nove ali bistveno nadgrajene in znatno izboljšujejo uporabniško izkušnjo (na primer primerjalnik besedil, vizualizacija prikaza povezav med predpisi in drugimi akti, dinamičen napredni iskalnik, možnost osebnih nastavitev, možnost oddaje komentarjev k veljavnim predpisom, odprtim za komentiranje). Poleg tega se s takšno aktivnostjo povečuje zavedanje o kompleksnosti povezav med povezanimi sistemi, zbirkami in evidencami ter o zahtevah, ki jih je treba upoštevati pri izgradnji državnih spletišč, hkrati s tem pa tudi razumevanje, zakaj so določeni podatki in dokumenti prikazani na izbrani način oziroma zakaj niso dostopni. Služba za zakonodajo tovrstne predstavitve že izvaja na ravni ministrstev in vladnih služb, in sicer v okviru predstavitev oziroma usposabljanj za delo z Modularnim ogrodjem za pripravo elektronskih dokumentov, ki je glavni vir oziroma zaledni sistem PISRS.

Pomemben sklep, ki se predlaga, je tudi ta, da se zagotovi redno in stabilno financiranje PISRS, ki omogoča njegovo redno vzdrževanje in nadgrajevanje. Ključno je, da se PISRS kot edini brezplačni državni pravno-informacijski sistem ne samo redno vzdržuje, temveč tudi redno nadgrajuje, saj v nasprotnem primeru ni mogoče ustrezno upoštevati nenehno se razvijajočih uporabniških, tehnoloških, varnostnih in drugih zahtev na področju zagotavljanja in uporabe spletnih vsebin, prav tako so možnosti za povezovanje z novimi viri bistveno okrnjene.

V skladu z oceno službe za zakonodajo je za redno vzdrževanje in sprotno nadgrajevanje PISRS na letni ravni potrebnih 282.952 EUR. Zato se predlaga, da se ta sredstva zagotovijo vsako leto ob pripravi proračuna, začenši za leti 2025-2026. Pri izračunu so upoštevani:

* odstotek od vrednosti investicije (tj. investicije celotne prenove PISRS), ki se v povprečju namenja za vzdrževanje informacijskih sistemov na državni ravni,
* ocena ur, potrebnih za izvedbo trenutno načrtovanega obsega nadgradenj PISRS,
* strošek vzdrževanja glavnega vira oz. zalednega sistema PISRS (tj. MOPED-DOCS).

Ne glede na zgornjo oceno je treba upoštevati tudi razpoložljivost ponudnikov in gibanje cen na trgu informacijskih storitev, od katerih je zelo odvisna vrednost ponudbe, prejeta v okviru izvajanja javnega naročila.

1. Kot publikacija je mišljena vsaka uradna publikacija organa v digitalni ali fizični obliki, katere izdajo nalaga zakon ali drug predpis ali za izdajo katere se v okviru svojih pristojnosti odloči organ z namenom obveščanja javnosti o svojem delu. Mednje štejejo letna poročila o delu, priročniki, analize, raziskave, napovedi, publikacije, izdelane v okviru državnih ali evropskih projektov, ipd. [↑](#footnote-ref-1)